《京师九日同人慈仁寺祭顾先生祠呈同集诸君子 其三》
清代·左宗植

今日已重九，城郭秋气爽。雅游从群贤，载酒谒遗像。

平生书局随，席间劣函丈。华檐芘髡缁，藻井护龙象。

尚德抑虚无，后死有吾党。云何祀二百，社祭典久旷。

繄赖张与何，祠构事草创。青红坏壁侧，三楹位东向。

罗拜十七人，祭酒布衣长。精神感冥漠，灵魄接惝恍。

想见两度游，白发倚筇杖。将身王尼车，戴首逢萌盎。

沈吟述古作，惨澹旧京唱。空余两髯叟，旧识孤鹤状。

尽日号西风，寒涛送悲壮。

作者简介：（1804—1873）湖南湘阴人，字仲基，一字景乔。左宗棠兄。道光十二年举人，官内阁中书。与宗棠同有名于时。诗尚朴忌巧，精天文。有《慎庵诗钞、文钞》。